ROZHODNUTIE KOMISIE
zo 7. marca 2007,
ktorým sa menia a dopĺňajú rozhodnutia 2003/804/ES a 2003/858/ES, pokiaľ ide o dovoz živých rýb a mäkkýšov určených na ľudskú spotrebu z tretích krajín, ktoré sú uvedené na zozname v nariadení (ES) č. 2076/2005
[oznámené pod číslom K(2007) 682]
(Text s významom pre EHP)
(2007/158/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/67/EHS z 28. januára 1991 o veterinárnych predpisoch, ktoré upravujú uvádzanie na trh vodných živočíchov a výrobkov akvakultúry (1), a najmä na jej článok 19 ods. 1,
keďže:
(1)
V rozhodnutí Komisie 2003/804/ES zo 14. novembra 2003 ustanovujúcom podmienky pre zdravie zvierat a požiadavky na certifikáty pre dovoz mäkkýšov, ich vajíčok a gamét na ďalší chov, výkrm, premiestnenie alebo ľudskú spotrebu (2) a v rozhodnutí Komisie 2003/858/ES z 21. novembra 2003 ustanovujúcom veterinárne podmienky a požiadavky na udeľovanie osvedčení na dovoz živých rýb určených na chovateľské účely, ich ikier a gamét a živých rýb pochádzajúcich z akvakultúry a výrobkov z nich určených na ľudskú spotrebu (3) sa odkazuje na tretie krajiny uvedené na zozname ustanovenom rozhodnutím Komisie 2006/766/ES zo 6. novembra, ktorým sa ustanovuje zoznam tretích krajín a území, z ktorých je povolený dovoz lastúrnikov, ostnatokožcov, plášťovcov, morských ulitníkov a produktov rybolovu (4), pokiaľ ide o povolenie dovozu živých mäkkýšov a produktov rybolovu určených na ľudskú spotrebu.
(2)
Podľa nariadenia Komisie (ES) č. 2076/2005 z 5. decembra 2005, ktorým sa ustanovujú prechodné opatrenia na implementáciu nariadení Európskeho parlamentu a Rady (ES) č. 853/2004, (ES) č. 854/2004 a (ES) č. 882/2004 a ktorým sa menia a dopĺňajú nariadenia (ES) č. 853/2004 a (ES) č. 854/2004 (5), môžu členské štáty za určitých podmienok počas prechodného obdobia, ktoré uplynie 31. decembra 2009, povoliť dovoz lastúrnikov a produktov rybolovu, pokiaľ ide o aspekty verejného zdravia, z krajín nachádzajúcich sa na zozname v prílohách I a II k uvedenému nariadeniu. Dovezené výrobky z uvedených krajín sa môžu uviesť iba na domáci trh dovážajúceho členského štátu alebo štátov povoľujúcich rovnaký dovoz.
(3)
Rozhodnutiami 2003/804/ES a 2003/858/ES by sa mal povoliť aj dovoz z krajín, ktoré sú uvedené na zoznamoch ustanovených nariadením (ES) č. 2076/2005.
(4)
Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Zmeny a doplnenia rozhodnutia 2003/804/ES
Článok 4 ods. 1 písm. a) rozhodnutia 2003/804/ES sa nahrádza takto:
„a)
tretia krajina, z ktorej sa zásielka odosiela, sa nachádza buď na zozname ustanovenom rozhodnutím Komisie 2006/766/ES (6) alebo počas prechodného obdobia, ktoré je uvedené v nariadení Komisie (ES) č. 2076/2005 (7), na zozname ustanovenom uvedeným nariadením;
Článok 2
Zmeny a doplnenia rozhodnutia 2003/858/ES
Článok 5 ods. 1 písm. a) rozhodnutia 2003/858/ES sa nahrádza takto:
„a)
tretia krajina, z ktorej sa zásielka odosiela, sa nachádza buď na zozname ustanovenom rozhodnutím Komisie 2006/766/ES (8), alebo počas prechodného obdobia, ktoré je uvedené v nariadení Komisie (ES) č. 2076/2005 (9), na zozname ustanovenom uvedeným nariadením;
Článok 3
Toto rozhodnutie je určené členským štátom.
V Bruseli 7. marca 2007